Broj: 03- 315/17-1

Podgorica, 04.04.2017. godine

 **ZAVOD ZA IZVRŠENJE KRIVIČNIH SANKCIJA**

**- G-dinu Miljanu Peroviću, Direktoru -**

P O D G O R I C A

Postupajući u okviru nadležnosti propisanih čl. 18 i 21 Zakona o Zaštitniku/ci ljudskih prava i sloboda Crne Gore ("Službeni list CG", broj 42/11 i 32/14) - da se bavi opštim pitanjima od značaja za zaštitu i unaprjeđenje ljudskih prava i sloboda, da inicira donošenje ili izmjenu zakona ili drugih propisa radi usklađivanja sa međunarodno priznatim standardima u oblasti ljudskih prava i daje mišljenje na predlog zakona ili drugih propisa, Zaštitnik ljudskih prava i sloboda Crne Gore daje

**M I Š LJ E NJ E**

na

**Prijedlog Upustva o zdravstvenoj zaštiti pritvorenih i osuđenih lica u ZIKS-u**

1. Naslov treba uskladiti sa terminologijom koju koriste međunarodna i domaća tijela i koja je prihvaćena u međunarodnim standardima i u nacionalnom zakonodavstu Crne Gore. Naime, Standardna minimalna pravila, Evropska zatvorska pravila, Instambulski protokol umjesto pritvorena i osuđena lica, koristi termin zatvorenik, a Zakon o izvršenju kazne zatvora, novčane kazne i mjere bezbjednosti, umjesto termina „***osuđena lica***“ navodi termin „***zatvorenik***“.

2. U članu 4 stav 1 umjesto riječi:“ ***Prilikom javljanja na izvršenje kazne zatvora, kazne zatvora od četrdeset godina i prilikom prijema lica u pritvor***” treba napisati riječi: ”***prilikom prijema u zatvor***”.

U istom članu stav 2 treba upodobiti sa standardima CPT-a, tako da glasi:” ***Svaki novodošli zatvorenik mora biti na propisan način ispitan i tjelesno pregledan od strane ljekara, čim prije to bude moguće a najkasnije u roku od 24h, osim u izuzetnim okolnostima. Ispitivanje kroz pregled treba izvršiti na dan prijema, naročito ukoliko se radi o prijemu u Istražni zatvor”.***[[1]](#footnote-1)

U istom članu u stavu 3 umjesto riječi: „***šemom tijela***” treba da stoji: „***šematskim skicama tijela na kojima se mogu označiti traumatske povrede*.”**[[2]](#footnote-2), u skladu sa Standardima CPT-ija.

3.U članu 6 stav 2 rečenica: “***Za ljekarski pregled zatvorenik se prijavljuje službeniku obezbjeđenja***”, ne predstavlja primjerdobre prakse. Naime, *Standardima CPT-a je propisano da „zatvorenicima se mora omogućiti da se koriste uslugama službe za zdravstvenu njegu na povjerljiv način, npr.pomoću poruka koje se šalju u zapečaćenoj koverti. Nadalje, zatvorski službenici ne bi trebalo da „filtriraju zahtjeve za posjete ljekaru.“*[[3]](#footnote-3) *Dakle, u ovom smislu bi trebalo razmotriti mogućnost da se za prijavljivanje radno angažuje zatvorenik, u okviru svakog paviljona.*

4.U članu 13 stav 1 iza riječi: “***načelnik***” treba precizirati na načelnika koje službe se ovo odnosi.

U istom članu u stavu 3 posle riječi: “***načelniku***”, treba dodati riječi:” ***zdravstvene službe****”, a* iza stava 3 dodati novi stav koji glasi:” ***Medicinski tehničar je u obavezi da to registruje u zdravstvenom kartonu pacijenta i evidencijama ljekova****”*.

5. U članu 14 stav 1 drugu rečenicu[[4]](#footnote-4) treba brisati, jer nije u skladu sa Istambulskim protokolom i zamijeniti rečenicom:” ***Ljekar je u obavezi da svakodnevno vrši vizitu zatvorenika smještenih u samice i izvještava* *o promjenama njihovog zdravstvenog stanja, lice koje rukovodi zatvorom****“.[[5]](#footnote-5)*

 6.U članu 15 stav 1 umjesto riječi: “***na dnevnom nivou***”, treba da stoji:” ***vršiti dnevne vizite***”, a u stavu dva iste odredbe, iza riječi:”***Malteškoj deklaraciji***” treba dodati riječi:” ***koja je sastavni dio ovog Upustva***”.

 7.U članu 16 stav 1, treba preformulisati i treba da glasi: “***Fotografije povreda su obavezne i sastavni su dio medicinskog kartona****”.* Ovo potvrđuje i Istambulski protokol u kojem je navedeno da treba napraviti kolor fotografije povreda osoba koje navode da su bile izložene torturi,[…]. Fotografije treba napraviti što je prije moguće, čak i najjednostavnijim foto-aparatom, […]. jer neki fizički znaci brzo nestaju, […]. Polaroid fotografije mogu vremenom izblijedjeti. Bolje je načiniti profesionalnije fotografije i to čim odgovarajuća oprema postane dostupna. Ukoliko je moguće, fotografije treba praviti aparatom sa 35 mm objektivom i automatskim prikazivanjem datuma. Trake filma, negative i urađene fotografije treba u potpunosti dokumentovati.[[6]](#footnote-6) Danas je oprema za ove svrhe dostupna i jeftina, odnosno vjerne fotografije se mogu napraviti čak telefonom.

U istom članu u stavu 2 umjesto riječi: „***šemom tijela***” treba da stoji: „***šematskim skicama tijela na kojima se mogu označiti traumatske povrede*.”**[[7]](#footnote-7), u skladu sa Standardima CPT-ija.

8.Član 17 u dijelu “***o tome će pismeno obavijestiti lice koje rukovodi zatvorom***” treba razmotriti. Naime, zdravstveni stručnjaci moraju imati na umu da prijavljivanje zlostavljanja vlastima pod čijom se nadležnošću ono navodno dogodilo može nositi rizik povrede za pacijenta i druge, uključujući i onoga ko je to prijavio. Ljekari ne smiju svjesno dovoditi pojedince u opasnost od odmazde. Oni nijesu izuzeti od preduzimanja akcije, ali moraju biti diskretni i moraju razmotriti mogućnost prijavljivanja informacije odgovornom tijelu izvan neposredne nadležnosti ili tamo gdje se pretpostavlja da to neće donijeti rizik po ljekare i pacijente, prijaviti tako da se ne može identifikovati izvor prijave. Jasno, ukoliko se preduzme ovo drugo rješenje, zdravstveni stručnjaci moraju imati u vidu mogućnost da na njih bude izvršen pritisak da otkriju podatke ili da se izlože opasnosti da im budu nasilno zaplijenjena medicinska dosijea.[[8]](#footnote-8) Pošto nema lakih rješenja, ljekari treba da se rukovode osnovnom odredbom da izbjegavaju nanošenje povrede, prije svih ostalih obzira, kao i da traže savjet, kad god je moguće, od nacionalnih ili međunarodnih medicinskih tela.

9.U članu 18 u trećoj rečenici riječi : “***ne bi trebalo da izaziva bol***”, brisati i zamijeniti riječima: “***ne smije da izaziva bol”****.*

U drugom stavu iste odredbe, iza riječi:”***od strane medicinskog osoblja***”, dodati riječi ”***uz nadzor psihijatra”***. Takođe, nije dobra praksa da se vitalni parametri kod fiksacije mjere na svaka 4 sata, jer istraživanja pokazuju da mjerenje vitalnih parametara treba da se obavlja na 15 min.i pritom se konstatuju zapažanja dok traje fiksacija[[9]](#footnote-9)

10.U članu 21 stav 2 treba preformulisati u skladu sa standardima CPT-a na sljedeći način:”***Specifična kategorija zatvorenika, trudnice, porodilje, zatvorenici sa fatalnom prognozom, sa bolestima koje zahtijevaju posebnu pažnju, ishrana se prilagođava u skladu sa mišljenjem ljekara***.”[[10]](#footnote-10)

 ZAMJENICA ZAŠTITNIKA LJUDSKIH

 PRAVA I SLOBODA CRNE GORE

 Zdenka Perović

1. Standardi CPT/Inf/E(2002)1-Rev.2015, paragraf 33 [↑](#footnote-ref-1)
2. Isto, paragraf 74 [↑](#footnote-ref-2)
3. Standardi CPT,paragraf 34. [↑](#footnote-ref-3)
4. Ovo je jako diskutabilno i bilo je predmet rasprave na mnogim stručnim sastancima mreže NPM-a Jugoistočne Evrope, jer na ljekara prebacuje odgovornost. Ljekar treba da ostane u domenu svoje struke i samo da da adekvatan izvještaj o zdravstvenom stanju lica, a na Upravi zatvora je odgovornosti i procjena o primjeni bilo kojih mjera prema zatvorenicima. [↑](#footnote-ref-4)
5. Istambulski protokol [↑](#footnote-ref-5)
6. Isto [↑](#footnote-ref-6)
7. Standardi CPT/Inf/E(2002)1-Rev.2015, paragraf 74 [↑](#footnote-ref-7)
8. Instambulski protokol [↑](#footnote-ref-8)
9. http://scindeks-clanci.ceon.rs/data/pdf/0354-8422/2014/0354-84221468010C.pdf [↑](#footnote-ref-9)
10. Standardi CPT-a paragraf 64 [↑](#footnote-ref-10)